7. LIIKENNEPOLITIIKKA

1. 31985 R 3821: Neuvoston asetus (ETY) N:o 3821/85, annettu 20 päivänä joulukuuta 1985, tieliikenteen valvontalaitteista (EYVL L 370, 31.12.1985, s. 8), sellaisena kuin se on viimeksi muutettuna seuraavalla:

- 32002 R 1360: komission asetus (EY) N:o 1360/2002, annettu 13.6.2002 (EYVL L 207, 5.8.2002, s. 1).

Poiketen siitä, mitä asetuksen (ETY) N:o 3821/85 3 artiklan 1 kohdassa säädetään, vaatimusta, joka koskee valvontalaitteen asentamista ja käyttöä ajoneuvoissa, jotka on rekisteröity maanteiden henkilö- tai tavaraliikennettä varten, ei sovelleta Liettuassa ennen 31 päivää joulukuuta 2005 ennen vuotta 1987 valmistettuihin ajoneuvoihin, joita käytetään yksinomaan kotimaan liikenteessä. Tällaisten ajoneuvojen kuljettajien on merkittävä ajo- ja lepoaikansa henkilökohtaiseen ajopäiväkirjaan.

2. 31992 L 0014: Neuvoston direktiivi 92/14/ETY, annettu 2 päivänä maaliskuuta 1992, kansainvälisen siviili-ilmailun yleissopimuksen liitteessä 16, (toinen painos 1988) olevan I niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamisesta (EYVL L 76, 23.3.1992, s. 21), sellaisena kuin se on viimeksi muutettuna seuraavalla:

- 32001 R 0991: komission asetus (EY) N:o 991/2001, annettu 21.5.2001 (EYVL L 138, 22.5.2001, s. 12).

Poiketen siitä, mitä direktiivin 92/14/ETY 2 artiklan 2 kohdassa säädetään, kyseisen direktiivin 2 artiklan 1 kohdan alakohdassa vahvistettuja ehtoja ei sovelleta Liettuassa Kaunasin kansainvälisellä lentoasemalla ennen 31 päivää joulukuuta 2004 Euroopan unioniin kuulumattomien kolmansien maiden rekisterissä oleviin ilma-aluksiin, joita liikennöivät kyseisiin maihin sijoittautuneet luonnolliset tai oikeushenkilöt. Liettua noudattaa seuraavaa aikataulua vahvistetut melurajat ylittävien ilma-alusten operaatioiden osuuden asteittaiseksi vähentämiseksi: 80 prosentista vuonna 2001 tapahtuneista kaikista laskuista 70 prosenttiin vuoden 2002 loppuun mennessä, 45 prosenttia vuoden 2003 loppuun mennessä ja 25 prosenttia vuoden 2004 loppuun mennessä.

3. 31993 R 3118: Neuvoston asetus (ETY) N:o 3118/93, annettu 25 päivänä lokakuuta 1993, edellytyksistä, joilla muut kuin jäsenvaltiosta olevat liikenteenharjoittajat voivat harjoittaa kansallista maanteiden tavaraliikennettä jäsenvaltiossa (EYVL L 279, 12.11.1993, s. 1), sellaisena kuin se on viimeksi muutettuna seuraavalla:

- 32002 R 0484: Euroopan parlamentin ja neuvoston asetus (EY) N:o 484/2002, annettu 1.3.2002 (EYVL L 76, 19.3.2002, s. 1).

a) Poiketen siitä, mitä asetuksen (ETY) N:o 3118/93 1 artiklassa säädetään, ja toisen liittymispäivää seuraavan vuoden loppuun saakka Liettuaan sijoittautuneet liikenteenharjoittajat eivät voi harjoittaa kansallista maanteiden tavaraliikennettä muissa jäsenvaltioissa ja muihin jäsenvaltioihin sijoittautuneet liikenteenharjoittajat eivät voi harjoittaa kansallista maanteiden tavaraliikennettä Liettuassa.

b) Ennen liittymispäivää seuraavan toisen vuoden loppua jäsenvaltiot ilmoittavat komissiolle, pidentävätkö ne tätä ajanjaksoa enintään kahdella vuodella vai soveltavatko ne jatkossa täysimääräisesti asetuksen 1 artiklaa. Jos ilmoitusta ei tehdä, sovelletaan asetuksen 1 artiklaa. Ainoastaan niihin jäsenvaltioihin sijoittautuneet liikenteenharjoittajat, joissa asetuksen 1 artiklaa sovelletaan, voivat harjoittaa kansallista maanteiden tavaraliikennettä niissä muissa jäsenvaltioissa, joissa asetuksen 1 artiklaa myös sovelletaan.

c) Vakavien häiriöiden tai niiden uhan ilmetessä kansallisen maanteiden tavaraliikenteen markkinoilla jäsenvaltioiden, joissa asetuksen 1 artiklaa ei sovelleta b kohdan nojalla, on ilmoitettava komissiolle ennen Liettuan liittymispäivää seuraavan neljännen vuoden loppua, pidentävätkö ne tätä ajanjaksoa enintään yhdellä vuodella vai soveltavatko ne jatkossa täysimääräisesti asetuksen 1 artiklaa. Jos ilmoitusta ei tehdä, sovelletaan asetuksen 1 artiklaa. Ainoastaan niihin jäsenvaltioihin sijoittautuneet liikenteenharjoittajat, joissa asetuksen 1 artiklaa sovelletaan, voivat harjoittaa kansallista maanteiden tavaraliikennettä niissä muissa jäsenvaltioissa, joissa asetuksen 1 artiklaa myös sovelletaan.

d) Niin kauan kuin asetuksen 1 artiklaa ei sovelleta täysimääräisesti kaikissa jäsenvaltioissa, ne jäsenvaltiot, joissa asetuksen 1 artiklaa sovelletaan edellä olevan b tai c kohdan mukaisesti, voivat noudattaa jäljempänä esitettyä menettelyä.

Jos edellisessä alakohdassa tarkoitetun jäsenvaltion kansallisilla markkinoilla tai osassa kyseisiä markkinoita on vakavia häiriöitä tai vaikeutunut tilanne kabotaasiliikenteen vuoksi, kuten merkittävää ylitarjontaa tai useiden maantieliikennettä harjoittavien yritysten taloudelliseen tasapainoon tai selviytymiseen kohdistuvaa uhkaa, kyseisen jäsenvaltion on ilmoitettava asiasta komissiolle ja muille jäsenvaltioille ja annettava niille kaikki tarvittavat tiedot. Kyseisten tietojen perusteella jäsenvaltio voi pyytää komissiota lykkäämään kokonaan tai osittain asetuksen 1 artiklan soveltamista tilanteen palauttamiseksi ennalleen.

Komissio tutkii tilannetta kyseisen jäsenvaltion toimittamien tietojen perusteella ja päättää kuukauden kuluessa pyynnön vastaanottamisesta, ovatko suojatoimenpiteet tarpeen. Sovelletaan asetuksen 7 artiklan 3 kohdan toisessa, kolmannessa ja neljännessä alakohdassa sekä 4, 5 ja 6 kohdassa säädettyä menettelyä.

Edellä ensimmäisessä alakohdassa tarkoitettu jäsenvaltio voi kiireellisissä ja poikkeuksellisissa tapauksissa keskeyttää asetuksen 1 artiklan soveltamisen ja toimittaa asiasta jälkikäteen perustellun ilmoituksen komissiolle.

e) Niin kauan kuin a-c kohdan nojalla asetuksen (ETY) N:o 3118/93 1 artiklaa ei sovelleta, jäsenvaltiot voivat säännellä pääsyä kansalliseen maanteiden tavaraliikenteeseensä vaihtamalla asteittain keskenään kabotaasilupia kahdenvälisten sopimusten perusteella. Tähän voi sisältyä mahdollisuus täydelliseen vapauttamiseen.

f) Sen soveltaminen, mitä a-d kohdassa määrätään, ei saa johtaa kansallisen maanteiden tavaraliikenteen markkinoille pääsyn rajoittamiseen siitä, mikä se on liittymissopimuksen allekirjoittamispäivänä.

4. 31996 L 0026: Neuvoston direktiivi 96/26/EY, annettu 29 päivänä huhtikuuta 1996, maanteiden kansallisen ja kansainvälisen tavara- ja henkilöliikenteen harjoittajien ammattiin pääsystä sekä tutkintotodistusten, todistusten ja muiden muodollista kelpoisuutta osoittavien asiakirjojen vastavuoroisesta tunnustamisesta sekä toimenpiteistä näiden liikenteenharjoittajien sijoittautumisvapauden tehokkaan käyttämisen edistämiseksi (EYVL L 124, 23.5.1996, s. 1), sellaisena kuin se on viimeksi muutettuna seuraavalla:

- 31998 L 0076: neuvoston direktiivi 98/76/EY, annettu 1.10.1998 (EYVL L 277, 14.10.1998, s. 17).

Direktiivin 96/26/EY 3 artiklan 3 kohdan c alakohtaa ei sovelleta ennen 31 päivää joulukuuta 2006 Liettuassa kuljetusyrityksiin, jotka harjoittavat yksinomaan kotimaan maanteiden tavara- ja henkilöliikennettä.

Kyseisillä yrityksillä käytettävissään olevan pääoman tai vararahaston on asteittain saavutettava kyseisessä artiklassa säädetyt vähimmäismäärät seuraavan aikataulun mukaisesti:

- 1 päivään tammikuuta 2004 mennessä yrityksellä on oltava käytettävissään pääoma tai vararahasto, jonka määrä on vähintään 3000 EUR käytössä olevaa ajoneuvoa kohti tai 150 EUR yrityksen maanteiden tavarakuljetukseen käyttämien ajoneuvojen sallitun enimmäispainon tonnia kohti tai 150 EUR yrityksen henkilöliikenteeseen käyttämien ajoneuvojen istuinpaikkaa kohti sen mukaan, mikä näistä määristä on pienin;

- 1 päivään tammikuuta 2005 mennessä yrityksellä on oltava käytettävissään pääoma tai vararahasto, jonka määrä on vähintään 5000 EUR kutakin ajoneuvoa kohti.

--------------------------------------------------